རྒྱ་རི་རིན་པོ་ཆེ་དམ་པ་ཁོང་སྨིན་གྲོལ་གླིང་ལ་འབྲེལ་བ་ག་རེ་ཡོད་དྲིས་པར་ཁོང་གིས།རྒྱ་རི་བློ་གྲོས་རྒྱལ་མཚན་རིན་པོ་ཆེ་མཆོག་སྤྲུལ་སྐུ་ཨ་བསྟན་གྱི་ཡང་སྲིད་ཡིན་པ་དང་།སྤྲུལ་སྐུ་ཨ་བསྟན་ནི་གཏེར་སྟོན་རང་རིག་རྡོ་རྗེའི་ཚ་བོ་ཡིན་པ་དང་།གཏེར་སྟོན་རང་རིག་རྡོ་རྗེ་ནི་རྒྱ་རི་ཨ་མ་གཉིས་ཀྱི་ཨ་ཁུ་ཡང་ཡིན།བོད་ཉག་རོང་ན་ཡོད་པའི་རྒྱ་རི་ཚང་གི་ཀླུ་མོ་ར་དགོན་པ་ཐོག་མར་ཕྱག་འདེབས་མཁན་ཡང་གཏེར་སྟོན་རང་རིག་རྡོ་རྗེ་རེད།རྒྱབ་ལྗོངས་ཀྱི་ལོ་རྒྱུས་ལ་ཅུང་ཞིབ་ཚགས་པོར་བལྟས་ན།སྨིན་གྲོལ་གླིང་གི་ཁྲི་རབས་༩པ་འགྱུར་མེད་བདེ་ཆེན་མཆོག་གྲུབ་ལ་སྲས་མོ་མ་གཏོགས་སྲས་མ་བྱུང་སྟབས།ལུང་ཟིན་ལྟར་ཆོས་རྒྱལ་གཏེར་བདག་གླིང་པའི་རྣམ་སྤྲུལ་དེ་ཁམས་ཉག་རོང་གི་གཏེར་སྟོན་རང་རིག་རྡོ་རྗེའི་སྲས་པདྨ་དབང་ཆེན་མཆོག་ཡིན་པས།ཁོང་ཉིད་སྨིན་གྲོལ་གླིང་གི་རྗེ་བཙུན་མ་བདེ་ལྡན་སྒྲོལ་མ་ཐབས་གྲོགས་སུ་བཞེས་ནས་སྨིན་གྲོལ་གླིང་གི་གདུང་རིགས་གསོས་མཛད།པདྨ་དབང་ཆེན་གྱིས་ཁྲི་ཚབ་གནངས་ཏེ།རྗེ་བཙུན་མ་བདེ་ལྡན་སྒྲོལ་མ་དང་ལྷན་སྲས་འགྱུར་མེད་དོན་གྲུབ་དབང་རྒྱལ་འཁྲུངས་ནས་ཁྲི་རབས་༡༠པ་གནང་བ་རེད།དེའི་ཕྱིར་ཆོས་དང་འཇིག་རྟེན་གཉིས་ཀྱི་སྒོ་ནས་རྒྱ་རི་ཚང་དང་སྨིན་གྲོལ་གླིང་བར་འབྲེལ་བ་ཆེན་པོ་ཡོད་པ་རེད།ཀླུ་མོ་ར་དགོན་ནི་སྨིན་གྲོལ་གླིང་གི་དགོན་པ་རེད།ཀླུ་མོ་ར་དགོན་པ་འཛིན་སྐྱོང་གནང་མཁན་ཡང་ངེས་པར་དུ་རྒྱ་རི་ཚང་གི་བུ་གཅིག་འགྲོ་དགོས་རེད།ཅེས་གསུངས་བྱུང་།